રાતના દસ વાગ્યે હિરલ નામની એક છોકરીની ફ્રેન્ડ રિકવેસ્ટ આવી. મેં પ્રોફાઈલ ખોલી અને જોયું તો એકેય મ્યુચ્યુઅલ ફ્રેન્ડ નહોતા, મને લાગ્યું કે ફેક આઈ.ડી છે પણ ફેક આઈ.ડીમાં એક તો મ્યુચ્યુઅલ ફ્રેન્ડ હોય જ અને મેં કંઈ જ વિચાર્યા વગર રિકવેસ્ટ એક્સેપ્ટ કરી. હું સુઈ ગયો અને સવારે ઉઠીને જોયું તો એજ હિરલ નામની છોકરીનો મેસેજ હતો. મેસેજમાં હાય લખેલું હતું અને મેં પણ હાય લખ્યું. બપોરે એનો મેસેજ આવ્યો, થેંક્યું ! એણે મને એક કવિતા સેન્ડ કરી અને એ કવિતા ખૂબ જ સુંદર હતી. મેં પૂછ્યું, આ તમે લખી છે ? એણે કહ્યું, હા ! મેં પણ મારી લખેલી એક કવિતા એને મોકલી અને એ ખૂબ જ ખુશ થઈ ગઈ ! અમે સાંજ સુધી વાત કરતાં રહ્યા અને રાત્રે એનો મેસેજ આવ્યો, હું ફેસબુક ડીએક્ટિવ કરું છું. જો તમારે કવિતા મોકલવી હોય તો આ સરનામે મોકલજો. એણે મને સરનામું આપ્યું. મેં કીધુ હવે કોણ કવિતા પોસ્ટમાં મોકલે ? સવારે કોલેજ માટે નીકળ્યો અને વચ્ચે એક લેક્ચર ફ્રી હતું તો મેં લાયબ્રેરીમાં જવાનું નક્કી કર્યું. વાંચવા માટે મારી પાસે ઘણું હતું પણ કંટાળો આવતો હતો.